Agenția Județeană pentru Plăți și Inspecție Socială Suceava a anunțat că sucevenii beneficiari de indemnizații de asistență socială, inclusiv toți părinții aflați în concediu de creștere copil, vor primi indemnizații mărite ca urmare a majorării cu 10,4 % a Indicatorului Social de Referință (ISR)
De la 1 martie, valoarea ISR a crescut de la 598 lei, în anul 2023, la 660 lei, anul în anul 2024.
Noile indemnizații au crescut din martie și vor ajunge efectiv la suceveni la începutul lunii aprilie, cu excepția alocației lunare de plasamentmajorată, care va fi plătită în luna martie 2024.
Lista valorii noilor indemnizații:
- cuantumul minim al indemnizației pentru creșterea copilului se majorează de la 1.496 lei la 1.651 lei;
- indemnizațiile pentru persoanele cu dizabilități cresc pentru adulți de la 599 lei la 662 lei pentru handicap grav, de la 449 lei la 496 pentru handicap accentuat și pentru handicap mediu de la 72 lei la 80 lei. Și în cazul copiilor, cuantumul beneficiului crește de la 359 lei la 397 lei pentru handicap grav, de la 210 lei la 232 lei pentru handicap accentuat și de la 72 lei la 80 lei pentru handicap mediu;
- cuantumul minim al indemnizației lunare de acomodare în cazul adopției unui copil se majorează de la 2.034 lei la 2.245 lei, iar valoarea indemnizației de sprijin se majorează de la 718 lei la 793 lei;
- indemnizația lunară pentru tinerii care optează pentru ieșirea din sistemul de protecție socială și urmează cursurile de învățământ sau se angajează crește de la 2.871 lei la 3.170 lei;
- ajutorul lunar nerambursabil pentru refugiați crește de la 646 lei la 714 lei;
- venitul minim de incluziune (VMI): pe componenta sprijin pentru incluziune – cuantumul se majorează de la 313 lei la 346 lei, respectiv de la 456 lei la 504 lei, în cazul persoanei vârstnice peste 65 ani, iar pe componenta sprijin pentru familii cu copii cuantumul se majorează de la 795 lei la 879 lei;
- alocația lunară de plasament crește de la 1.082 lei la 1.194 lei și de la 1.622 lei pentru copilul cu handicap la 1.791 lei, la aceasta adăugându-se și indemnizația de sprijin, al cărei cuantum crește de la 479 lei la 529 lei.